Budapest Főváros XIV. Kerület Zugló

önkormányzati képviselője
Nyilvános ülésen tárgyalandó!

Szám: 
123-123/2023
Napirend száma: …………

Képviselő-testület 

2023. február 23-i ülésére

Tisztelt Képviselő-testület!

Tárgy: Pályázat kiírása „Tiszta udvar, rendes ház” cím elnyerésére
I. Előzmények

Zuglóban a legtöbb családi ház és társasház előtt olyan – jellemzően az úttest és a járda között elhelyezkedő - terület található, amely közterület, de jogszabályi rendelkezés alapján azt az ingatlan tulajdonosok kötelesek rendben tartani. Az elmúlt években több esetben kezdeményeztek a közösségi együttélés alapvető szabályainak megsértése miatt eljárást a közterület-felügyelők azokkal a személyekkel szemben, akik ingatlanaik környékét nem tartották rendben. A büntetés elrettenő hatása mellett indokolt lehet inkább a pozitív megerősítés mentén tudatosítani a lakosságban, hogy saját lakókörnyezetüket tartsák rendben. 
II. Vélemények
Budapest Főváros XIV. Kerület Zugló Önkormányzat Képviselő-testületének az önkormányzati elismerések alapításáról és adományozásuk rendjéről szóló 29/2018 (XI.23.) önkormányzati rendelet (továbbiakban: Rendelet) 1. § (1) bekezdése rendelkezik a Képviselő-testület által alapított helyi önkormányzati elismerésekről.
A „Tiszta udvar, rendes ház” elismerő cím adományozása újabb motivációt adna számos zuglói lakos számára, hogy ingatlana környezetét rendben tartsa. Ennek érdekében javaslatot teszek a „Tiszta udvar, rendes ház” elnevezésű pályázat kiírására. A pályázati felhívás az előterjesztés 2. mellékletét képezi. A Rendelet 1. § (2) bekezdéses szerint a pályázati felhívásban szereplő négy önkormányzati elismerés adományozásáról, a pályázati felhívás elfogadásáról és közzétételéről a Képviselő-testület dönt.
Pályázati kategóriák:

· „Tiszta udvar, rendes ház”

· „Tiszta, rendes társasház/lépcsőház”

· „Zöld balkon”

· „Tiszta, rendes intézmény”

1. „Tiszta udvar, rendes ház!” 

Zuglói címmel rendelkező családi házak tulajdonosai/bérlői pályázhatnak, akiknek ingatlana:

- rendezett, megfelelően gondozott, karbantartott, a korának megfelelő állapotú homlokzattal rendelkezik,

- az ingatlanhoz tartozó udvar és előkert gondozott, városképszépítő hatású, 

- az ingatlannal határos járdafelület és zöld sáv rendezett, tisztán tartott. 

2. „Tiszta, rendes társasház/lépcsőház” 

Zuglói címmel rendelkező társasházak lakóközösségei pályázhatnak, akiknek:

- ingatlana előkertje, közös kertje, udvara ápolt, rendezett, 

- az ingatlan bejáratához vezető járdaszakasz, (esetleges) zöldsáv gondozott, tiszta, 

- a lépcsőház és közös helyiségek tiszták, rendezettek, nincs felhalmozva lom, vagyis kitűnik, hogy a lakóközösség a közös helyiségeket is otthona részének tekinti, és 

- érvényes lakógyűlési szándéknyilatkozattal rendelkeznek a pályázaton történő indulásról (érvényes közgyűlési határozat szükséges).

3. „Zöld balkon”
Zuglói címmel rendelkező társasházi ingatlantulajdonosok/bérlők pályázhatnak, akiknek erkélye, balkonja:

- állapota gondozott, rendezett,

- zöld növényeket, virágokat, esetleg fűszernövényeket, más haszonnövényeket nevel az erkélyen, balkonon, ezek elrendezése esztétikus, gondozása szakszerű.

4. „Tiszta, rendes intézmény”
Zuglói címmel rendelkező köz- és magánintézmények pályázhatnak, amelyeknek ingatlana:

- rendezett, megfelelően gondozott, karbantartott, korának megfelelő állapotú homlokzattal rendelkezik,

- az ingatlanhoz tartozó udvar és előkert gondozott, városképszépítő hatású, 

- az ingatlannal határos járdafelület és zöld sáv rendezett, tisztán tartott. 

A pályázatokat legkésőbb 2023. május 31. napjáig lehet benyújtani. A javaslattételhez szükséges előzetes értékelés során az ingatlanok előtti és körüli környezet gondozottsága, tisztasága, virágosítása részesül külön figyelemben. A pályázatokat zuglói szakemberekből álló szakmai bizottság szakmai szempontok alapján vizsgálja meg és szemrevételezi a pályázatokban szereplő ingatlanokat. A szakmai munkacsoport ajánlása alapján a Képviselő-testület dönt az elismerő címek odaítéléséről. A szakmai munkacsoport tagja a Zuglói Kertbarátok Köre, a Polgármesteri Hivatal, és a Zuglói Zrt. két-két delegáltja.
A pályázat elbírálása során többlet pont szerezhető a kategóriák függvényében:

· arányaiban nagyobb zöldfelület, szelektív hulladékgyűjtés alkalmazása, csapadékvíz felfogása és alkalmazása, komposztálás és intézmények esetén iskolakert, óvodakert működtetése esetén

A pályázat elbírálása során pontlevonással jár:

· parlagfű vagy egyéb allergizáló növények, invazív fajok, gyomok jelenléte, előkert vagy a növények szakszerűtlen gondozása 

Az akcióban való széleskörű részvétel előmozdítása érdekében minden, a pályázati kiírásnak megfelelő pályázó Elismerő oklevélben részesül. A pályázati kategóriák I., II., III. helyezettje 15cm x 20cm-es, zuglói címerrel és a kategóriának megfelelő felirattal ellátott táblát, díszoklevelet és kertészeti jellegű ajándékot kap. 
A pályázati kategóriák I., II., III. helyezettje az elnyert címet 5 éves időintervallumra kapja, ezalatt az időszak alatt ugyanarra a címre nem nyújthat be újabb pályázatot.

A díjak a „Földünkért világnap” alkalmából kerülnek átadásra. A díjakat a polgármester adja át.
Az elismerő címek adományozásával az önkormányzat ösztönözné mind a kerületi lakosságot, mind pedig a kerületi intézményeket, vállalkozásokat környezetük szebbé, rendezettebbé, kulturáltabbá tételére. Az akció hozzájárul a kerület városképi megjelenésének javításához. A díjak kiosztásával elismerhetjük a jó példát mutató, erőfeszítéseket tevő magánszemélyeket, társaságokat, intézményeket, vállalkozásokat, erősítjük a környezettudatosságot.

A pályázat lebonyolításához szükséges 1 000 000 Ft. keretösszeg a Környezetvédelmi Alapból fedezhető.
Kérem, hogy a kerület zöldinfrastruktúrájának fejlesztése érdekében a Tisztelt Képviselő-testület támogassa a „Tiszta udvar, rendes ház” elnevezésű pályázati felhívás szövegét és gondoskodjon annak közzétételről!
Gazdasági Főosztály véleménye: Észrevételt nem tesz.
Jogi Főosztály véleménye: Az előterjesztésben közölt adatok, egyéb információk alapján az előterjesztéshez jogi észrevételt nem tesz.
III. Bizottsági vélemények

Az előterjesztést a Városfejlesztési Bizottság tárgyalja.
IV. Döntési javaslat
Budapest Főváros XIV. Kerület Zugló Önkormányzata Képviselő-testülete az előterjesztés 1. mellékletét képező határozati javaslatot elfogadja.
A határozathozatal a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdése alapján egyszerű szótöbbséget igényel. 

Budapest, 2023. február 6.
Pécsi Diána
önkormányzati képviselő
Melléklet:
1. melléklet- határozati javaslat
2. melléklet- pályázati felhívás

1. melléklet a 123-123/2023. előterjesztéshez
Budapest Főváros XIV. Kerület Zugló Önkormányzata Képviselő-testülete

..../2023. (… …) önkormányzati határozata

„Tiszta udvar, rendes ház” elnevezésű pályázat kiírásáról

Budapest Főváros XIV. Kerület Zugló Önkormányzata Képviselő-testülete az előterjesztés 2. sz. melléklete szerint jóváhagyja a „Tiszta udvar, rendes ház” elnevezésű pályázati kiírás szövegét, és gondoskodik közzétételéről. 

2.

A Képviselő-testület a „Tiszta udvar, rendes ház” pályázat lebonyolításához a Környezetvédelmi Alapból 1 000 000 Ft.-ot különít el.
Határidő: Zuglói Lapok következő lapszáma megjelenésének napja 
Felelős: Horváth Csaba polgármester (Polgármesteri kabinet)

